S-1022/2006

Mál þetta er höfðað samkvæmt ákæru útgefinni af lögreglustjóranum í Reykjavík 27. júní sl. á hendur H-kk-þgf R-kk-þgf, Rauðarárstíg 38, Reykjavík, fyrir eftirtalin brot framin í Reykjavík, á árinu 2006, nema annað sé tekið fram:

“Þjófnaði:

1.1. Þriðjudaginn 31. janúar í verslun Esso á Ártúnshöfða, stolið 4 USB minnislyklum, samtals að verðmæti kr. 31.960.

1.2. Miðvikudaginn 1. mars í afgreiðslu Egilshallar, Fossaleyni 1, stolið tölvuskjá og 2 talstöðvum, samtals að verðmæti kr. 44.895.

1.3. Þriðjudaginn 4. apríl í verslun ÁTVR í Spönginni, stolið áfengisflösku að verðmæti kr. 2.470.

Eru brot þessi talin varða við 244. gr. almennra hegningarlaga nr. 19/1940.

Fíkniefnalagabrot:

2.1. Aðfaranótt laugardagsins 8. apríl við Sjávargrund 14a í Hafnarfirði haft í vörslum sínum 4,54 g af amfetamíni, sem lögreglumenn fundu í munnholi ákærða á lögreglustöðinni við Bæjarhraun 18 eftir handtöku hans.

2.2. Að kvöldi laugardagsins 20. maí í bifreiðinni BF-641 á Bústaðavegi við Litluhlíð haft í vörslum sínum 4,56 g af hassi og 0,28 g af amfetamíni, sem fannst að hluta við leit á ákærða og að hluta við leit í bifreiðinni.

Eru brot þessi talin varða við 2. gr. sbr. 5 gr. laga um ávana- og fíkniefni nr. 65/1974, sbr. og 6. gr. sömu laga, að því er varðar meðferð ákærða á hassi, sbr. lög nr. 13/1985 og lög nr. 68/2001, og 2. gr., sbr. 1. mgr., 14. gr. reglugerðar um ávana- og fíkniefni og önnur eftirlitsskyld efni nr. 233/2001, sbr. reglugerð nr. 848/2002.

Þess er krafist að ákærði verði dæmdur til refsingar og jafnframt að framangreind fíkniefni, sem hald var lagt á, verði gerð upptæk, samkvæmt 6. mgr. 5 gr. laga nr. 65/1974 og 2. mgr. 14. gr. reglugerðar nr. 233/2001.

Í málinu gerir ÁTVR, kt. 410169-4369, kröfu um að ákærði verði dæmdur til greiðslu skaðabóta að fjárhæð kr. 2.470 auk vaxta samkvæmt 8. gr. laga um vexti og verðtryggingu nr. 38/2001 frá tjónsdegi, en síðan dráttarvaxta samkvæmt 1. mgr. 6. gr. sbr. 9. gr. sömu laga að liðnum mánuði frá birtingu kröfunnar til greiðsludags.”

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sitt. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og er brot hans rétt heimfært til refsiákvæða í ákæru.

Ákærði er fæddur í ágúst 1962. Samkvæmt fyrirliggjandi sakavottorði hefur ákærði frá árinu 1982 hlotið sjö refsidóma og hafa þeir ekki þýðingu við ákvörðun refsingar ákærða að öðru leyti en því að með síðasta dóminum, sem kveðinn var upp 14. nóvember 2005, var ákærða gert að sæta fangelsi í 2 ár fyrir rán. Hann hefur því nú ítrekað gerst sekur um auðgunarbrot auk fíkniefnabrota. Til refsimildunar horfir hins vegar að hann hefur játað brot sín greiðlega. Að því virtu sem hér hefur verið rakið er refsing ákærða hæfilega ákveðin fangelsi í 3 mánuði.

Fíkniefni þau sem lagt var hald á við rannsókn málsins eru gerð upptæk.

Ákærði hefur samþykkt að greiða skaðabótakröfu sem gerð er í ákæru. Verður honum gert að greiða ÁTVR 2.470 krónur auk vaxta eins og greinir í dómsorði.

Ákærði greiði þóknun skipaðs verjanda síns, B-kk-ef N-kk-ef hæstaréttarlögmanns, 49.800 krónur að meðtöldum virðisaukaskatti.

D ó m s o r ð :

Ákærði, H-kk-nf R-kk-nf, sæti fangelsi í 3 mánuði.

Upptæk eru gerð 4,82 g af amfetamíni og 4,56 g af hassi.

Ákærði greiði ÁTVR 2.470 krónur ásamt vöxtum skv. 8. gr. laga nr. 28/2001

um vexti og verðtryggingu frá 4. apríl 2006 til 24. júní 2006 en frá þeim degi til greiðsludags.

Ákærði greiði þóknun skipaðs verjanda síns, B-kk-ef N-kk-ef hæstaréttarlögmanns, 49.800 krónur að meðtöldum virðisaukaskatti.

Á-kk-nf M-kk-nf